Malemba amasonyeza kuti anthu ena otchulidwa m’Baibulo ankaimira anthu ena. Mwachitsanzo, mtumwi Paulo ananena kuti nkhani imene anafotokoza pa Agalatiya 4:21-31 ili ndi “tanthauzo lophiphiritsira.” Iye ananena kuti mdzakazi wa Abulahamu dzina lake Hagara ankaimira mtundu wa Isiraeli. Yehova anachita pangano ndi mtunduwu ndipo unkayenera kutsatira Chilamulo cha Mose. Koma Sara “anali mfulu” ndipo ankaimira mkazi wa Mulungu kapena kuti mbali yakumwamba ya gulu la Yehova. M’kalata yopita kwa Aheberi, Paulo anatchula za Melekizedeki. Iye anali mfumu komanso wansembe. Paulo anasonyeza kuti Melekizedeki ankaimira Yesu ndipo anasonyezanso kufanana kwawo. (Aheb. 6:20; 7:1-3) Paulo anasonyezanso kuti Yesaya ndi ana ake ankaimira Yesu ndi Akhristu odzozedwa. (Aheb. 2:13, 14) Timavomereza zonsezi chifukwa chakuti Paulo analemba mouziridwa ndi Mulungu.